《送御史方懋德还新安诗》
明代·杨士奇

荆璞遇卞和，骐骥遇伯乐。物遇固有时，识者亦不数。

方生禀令资，夙志励问学。遭逢圣明世，贤科早超擢。

从事词林馆，简陟颂台幕。言必循礼度，动不踰矩矱。

雍容侪辈间，俨然鸡群鹤。一朝峨廌冠，莅事加秉恪。

持宪恕且公，守身澹以约。中怀莹澄澈，外不事表襮。

虽然知己希，俛仰靡愧怍。顷出浙水西，沨沨誉声作。

旋归居无何，冠缨反丘壑。风高秋气清，农田纷始穫。

林桂吐丹葩，吹香散寥廓。执手送子行，感叹怀抱恶。

子当强仕年，余发久已皬。后晤未有期，努力追先觉。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。